አሜሪካ ኤምባሲዋን ከቴልአቪቭ ወደ ኢየሩሳሌም ማዘዋወሯን ተከትሎ በጋዛ አመጻ ተቀጣጥሏሎ ቀጥሏል
አሜሪካ ኤምባሲዋን ከቴልአቪቭ ወደ ኢየሩሳሌም ማዘዋወሯን ተከትሎ በጋዛ አመጻ ተቀጣጥሏሎ ቀጥሏል፡፡እስራኤል ከዓለም ካርታ ደብዛ ከጠፋች በኋላ እንደገና አቆጥቁጣ እንደሀገር ከተመሰረተች እነሆ ድፍን 70 ዓመታትን አስቆጥራለች፡፡በአውሮፓውያኑ የዘመን አቆጣጠር በ1948 መልሳ የሀገር ቅርጽ የያዘችው እስራኤል ዛሬ ማክሰኞ ሀገራዊ ጎጆን የወጣችበት 70ኛ የምስረታ ዓመቷን ታከብራለች፡፡ይህ ለእስራኤል ሀገርን የሚያህል ግዙፍ ጎጆ የመሰረተችበት የፌሽታ ቀን ተደርጎ ሲወሰድ በፊሊስጤማውያኑ ዘንድ ደግሞ የሚታየው በተቃራኒው ነው፡፡ፊሊስጤማውያኑ ይህቺ 1948ቱን እስራኤልን ለውልደት ፊልስጤማውያንን ደግሞ ለስደት የዳረገች ክፉ ቀናቸው አድርገው ያስቀምጡታልና መቅሰፍት ነው ሲሉ ናክባ ብለውት ይጠሩታል፡፡  በዚህ ስነስርዓት አከባበር ዋዜማ ላይ ሰኞ በርካታ ፊልስጤማውያን በጋዛ ስርጥ ተገድለው የቀብር ስነስርዓታቸው እየተፈጸመ በመሆኑ በቀጠናው ውጥረት ነግሷል፡፡ለውጥረቱ ትኩሳት መባባስ ደግሞ ትልቁን ቦታ የሚይዘው የዋሽንግተን ኢምባሲዋን ከቴላቪቭ ወደ ኢየሩሳሌም ለማዛወር ውሳኔ ላይ መድረስ ነው፡፡የዋሽንግተን ኢምባሲዋን ወደ ኢየሩሳሌም ማዘዋወር ለኢስራኤል ኢየሩሳሌም ብቸኛ መዲና ናት የሚለውን የረጂም ግዜ ህልማቸውን የሚያሳካ ሲሆን ለፊልስጤም በተቃራኒው ምስራቃዊት ኢየሩሳሌምን የወደፊት መዲናቸው የማድረግን ህልማቸውን የሚያጨልም ነው፡፡ ይህን ኢስራኤል ኢየሩሳሌም የማትከፈል መዲናዬ ብላ ትጠራዋለች፡፡ከፊልስጤም ባለስልጣናት የሚወጡ መረጃዎች እንደሚያመላክቱት በትናንትናው ሰኞ በጋዛ በተፈጸመው ግጭት የተገደሉትን ፊሊስጤማውያንን ጨምሮ ከ2700 ዜጎች በላይ ተጎድቷል፡፡ ከ2014ቱ የጋዛ ሰርጥ ግጭት በኋላ በአንድ ቀን ብቻ በርካታ ፊሊስጤማውያን የተገደሉበት እለትም ተደርጎ ተወስዷል ይህ ቀን፡፡የእስራኤሉ ጠቅላይ ሚኒስትር ቤኒያሚን ኔታኒያሁ እስራኤልን ለማጥፋት እንቅልፍ ለሌላቸው የጋዛ እስላማዊ መሪዎች ሃማስ እራሳችንን ለመከላከል የወሰድነው እርምጃ ሲሉ ነው ወታደሮቻቸው በጋዛ የወሰዱትን እርምጃ የሚገልጹት፡፡የፊልስጤም ባለስልጣናት ግን ይህ በአሜሪካ አጋርነት የሚፈጸም የዘር ማጥፋት እና ሰብዓዊ መብት ጥሰት በሚል ተፈርጇል፡፡እስራኤል ተረጋግታ ሀገር የመሰረተችበትን እለት እንዳታከብር የታቀደው የጋዛ አመጽ ለሁለት ሳምንታት ቀጥሎ መሰንበቱ አሁንም ሟቾችን ቁጥር እንዳያሻቅብ አስግቷል፡፡አሜሪካ ወደ ኢየሩሳሌም ያዘዋወረችውን ኤምባሲዋን የመክፈት ስነስርዓት ስትከውን ፊሊስጤማውያኑ በጋዛ ተቃውሞ ሲያደርጉ ነው የዋሉት፡፡በ13 ስፍራዎች የተከፈለ እና 40 ሺህ ህዝብም በአመጹ እንደተሳተፉ የቢቢሲ ዘገባ ያስረዳል፡፡ ፊሊስጤማውያኑ ኢስራኤል ወታደሮች ላይ ዲንጋይ ሲወረውሩ የኢስራኤል ወታደሮቹ በበኩላቸው አስለቃሽ ጭስ በተቃዋሚ ሰልፈኖቹ ላይ ሲያርከፈክፉ እንደቆዩም ዘገባው ያትታል፡፡ጠቅላይ ሚኒስትር ቤኒያሚን ኔታኒያሁ የየትኛውም ሀገር ወታደር ሀላፊነት የሀገርን ድንበር ማስከበር ነውና ወታደሮቻችን ተገቢውን እርምጃ ወስደዋል ነው ያሉት፡፡እናም ሉዓላዊነታችን እና ዜጎቻችንን ለመጠበቅ እርምጃውን እንቀጥላለንም ብለዋል ለቢቢሲ፡፡ የኢስራኤል መከላከያ ሚኒስቴር የሰጠው መግለጫም ተመሳሳይ ነው፡፡የፊልስጤሙ መሪ መሃሙድ አባስ ግን ዛሬም በህዝባችን ላይ የሚፈጸመው የጅምላ ጭፍጨፋ ቀጥሏል ነው ያሉት፡፡አሜሪካ ግን ለፊልስጤማውያን ግድያ ሃማስን ነው ተጠያቂ ያደረገችው፡፡ ሃማስ ሆን ብሎ አመጹን በማነሳሳት ለንጹሃኑ ግድያ አብይ ምክኒያት ሆኗል ይላል የነጩ ቤት ቃላቀባይ ራጅ ሻህ መግለጫ፡፡ኩዌት ለተ.መ.ድ የጸጥታ ምክር ቤት የመፍትሄ ያለህ ስትል የአውሮፓ ህብረት ሀላፊዋ ፌዴሪካ ሞገሪኒ እና ዩናይትድ ኪንግድም ገለልተኝነትን መርጠዋል፡፡ጀርመን ኢስራኤል እራሷን የመከላከል መብት ቢኖራትም ሚዛናዊ መሆን ይጠበቅባታል ስትል ፈረንሳይ የእስራኤልን እርምጃ የሚቃወም መግለጫ ነው ያወጣችው፡፡ቱርክ፤ አሜሪካ እስራኤል የፈጸመችውን ወንጀል ትጋራለች ስትል የመንግስታቱ ደርጅት ሰብዓዊ መብት ኮሚሽነር ዘይድ ራዓድ አልሁሴን የበርካቶችን ጅምላ ሞት ተቃውመዋል፡፡ አፍሪካዊት ሀገር ደቡብ አፍሪካ ደግሞ የእስራኤልን ድርጊት በመቃወም በእስራኤል ለሚገኘው አምባሳደሯ ጥሪ አድርጋለች፡፡በ1948 እስራኤል እንደሀገር ስትመሰረት 750 ሺህ ፊልስጤማውያን እንደ ተፈናቀሉ ይነገራል፡፡ በአሁን ጊዜ በጋዛ ከሚኖሩ 2 ሚሊዮን ህዝብም 70 ከመቶው የተፈናቃዮቹ ቤተሰብ ናቸው፡፡ (ቢቢሲ፣ አልጀዚራ እና ዩኤስ ቱደይን)